देसा दी बंड होने मगरा अस जम्मू आइयै अपने ननेहालियें कन्नै कच्ची छौनी कराए दे इक मकानां च रौह्‌न लगी पे हे। मेरे पिता जी हरनाला स्टेट ज़िला मैण्टगुमरी , नौकरी करदे हे ते भान्ना मगरा ओह् पठानकोट कोका कोला आह्‌ले बपारियें कश अकौंटस दा कम्म करन लगी पे। मेरी माता ते अस त्रै भैन-भ्रा (1950 ई. च) नानकै उठी आए। ननेहाल घर मेरे मामा कृष्ण मगोत्रा होर मार्क्सवादी बचारधारा दे समर्थक ते पूंजीवादी व्यवस्था ते सख्त बरोधी हे। मार्क्सवादी बचार प्रधान दीन भाई पन्त हुंदियां कवात उ’नें गी मूंह-जबानी चेतै हियां जिसी ओह् गल्ला-गल्ला पर दृष्टान्त रूप च बाचदे रौंह्‌दे हे। पंजाबी म्हौला च पलने आह्‌ले में ते मेरे भैन-भ्रा पंजाबी बोलदे हे पर पन्त हुंदी कविता मामा हुदे कशा सुनी-सुनियै असें तौले गै डोगरी भाशा समझनी ते बोलनी शुरू करी दित्ती। आम-फैह्‌म दी भाशा च आक्खी दी दीनू भाई पन्त हुंदी गल्ल हर भाशा-भाशी गी ब’न्नी लैने दी समरत्थ रखदी ऐ। इ’यै कारण ऐ जे पन्त हुंदी शैह्‌र पैह्‌लो-पैह्‌ल गे जने’ई कवता गी सुनियै-पढ़ियै उंदे समकालीन दूइयें भाशाएं दे कवियें बी डोगरी च लिखना रम्भी दित्ता की जे इंदी कवता पाठर्कें-श्रोर्तें गी डोगरी कन्नै जोड़ने ते डोगरी कन्नै प्यार करने दी समरत्थ रखदी ऐ। अज्ज बी डोगरी दे विद्यार्थियें दी होगरी च रुचि बनाने खातर दीनू भाई पन्त हुदियां असरदार, रसीलड़ियां, चितलग्गनियां ते दमाक-झुनकनियां रचनां सनाइयां जंदियां न जिंदा जादूई असर नजरी औदे चिर नेई लगदा।